钦定古今图书集成/明伦汇编/氏族典/第278卷 > 王永光
## 钦定古今图书集成/明伦汇编/氏族典/第278卷 > 王永光

按《明外史王永光传》：“永光，长垣人。万历二十年进士。
授中书舍人，历吏部文选司郎中。泰昌时，官工部左
侍郎。天启初，擢南京右都御史，就迁刑部尚书，召改
户部，寻以本官掌南京都察院。居官廉，而为人强悍
阴鸷。雅不喜东林，为御史李应昇所论，乃自引归。既
而魏忠贤窃柄，尽逐东林。永光与忠贤同乡，又为东”
林所摈。忠贤党崔呈秀、徐大化辈盛称“永光。”五年起
南京兵部尚书，召改北部。寻加太子太保，移疾归。崇
祯元年召拜户部尚书。未几，改吏部。廷臣共斥为“忠
贤遗党。”永光内惭，遂发愤为难，谋引史𡎊、高捷、袁弘
勋自助。三人者，凶悍无赖，方家居，永光再疏荐之，帝
特召用三人，三人遂为永光谋主。而锦衣指挥张道
濬亦附之，日以排东林为事，又与温体仁合，欲借袁
崇焕狱株连天下清流。无何，体仁柄政，东林斥过半。
永光益得志，恶言路异己，多以年例出之。兵部尚书
梁廷栋发弘勋、道濬纳贿事，两人下狱谪戍。于是给
事中吴执御劾永光诲贪崇墨，永光被诘责，罢去。久
之卒。